b'\n_START_ARTICLE_\nMaxentiuksen basilika\n_START_PARAGRAPH_\nMaxentiuksen basilika tai Konstantinuksen basilika tai Basilica Nova oli antiikin Rooman suurin basilika. Se sijaitsee Forum Romanumilla Roomassa l\xc3\xa4hell\xc3\xa4 Colosseumia Via dei Fori Imperialin varrella. Basilikan rakennusty\xc3\xb6t aloitti Maxentius vuonna 310. Milviuksen sillan taistelun voittaja Konstantinus Suuri saattoi rakennusty\xc3\xb6t p\xc3\xa4\xc3\xa4t\xc3\xb6kseen vuonna 313.\n_START_SECTION_\nArkkitehtuuri\n_START_PARAGRAPH_\nMaxentiuksen basilikan arkkitehtuuri muistuttaa ennemminkin roomalaisten kylpyl\xc3\xb6iden keskushallia, kuin tavallista basilikaa, jotka olivat yleens\xc3\xa4 puisilla kattopalkeilla varustettuja holvaamattomia pylv\xc3\xa4shalleja. Basilikan mittasuhteet ylittiv\xc3\xa4t aiemmin n\xc3\xa4hdyn joka suhteessa. Rakennuksessa oli suuri p\xc3\xa4\xc3\xa4laiva (80,77 m x 25,30 m) ja kaksi sivulaivaa. Nyky\xc3\xa4\xc3\xa4n pystyss\xc3\xa4 seisoo en\xc3\xa4\xc3\xa4 pohjoinen sivulaiva. P\xc3\xa4\xc3\xa4laivassa oli kolme valtavaa ristiholvia opus caementiciumista, joiden ruoteet l\xc3\xa4htiv\xc3\xa4t kohoamaan yht\xc3\xa4 lailla vaikuttavista monoliittisista korinttilaisista pylv\xc3\xa4ist\xc3\xa4. N\xc3\xa4ist\xc3\xa4 viimeinen j\xc3\xa4ljell\xc3\xa4 ollut siirrettiin 1614 Santa Maria Maggioren kirkon edustan aukiolle. P\xc3\xa4\xc3\xa4laivan korkeus oli 36 metri\xc3\xa4. Sivulaivoissa oli kussakin kolme tynnyriholvia (j\xc3\xa4nnev\xc3\xa4li 23,16 m), jotka toimivat samalla p\xc3\xa4\xc3\xa4laivan tukirakenteina. P\xc3\xa4\xc3\xa4laivassa ja pohjoisessa sivulaivassa oli kaksi apsista, joista j\xc3\xa4lkimm\xc3\xa4inen oli Konstantinuksen lis\xc3\xa4ys alkuper\xc3\xa4iseen suunnitelmaan. Konstantinus lis\xc3\xa4si my\xc3\xb6s etel\xc3\xa4iselle sivulle Via Sacralle toisen sis\xc3\xa4\xc3\xa4nk\xc3\xa4ynnin, josta oli kulku uuteen apsikseen._NEWLINE_Basilikassa oli Konstantinusta esitt\xc3\xa4v\xc3\xa4 marmoripatsas, sekin j\xc3\xa4ttil\xc3\xa4iskokoa, jonka osia (mm. p\xc3\xa4\xc3\xa4 ja k\xc3\xa4si) on koottu Musei Capitoliniin Palazzo dei Conservatorin takapihalle. T\xc3\xa4m\xc3\xa4 patsas oli alun perin tehty Maxentiuksen kunniaksi, mutta vallan ottanut Konstantinus vaihdatti p\xc3\xa4\xc3\xa4n omaksi kuvakseen. Patsas oli akroliittinen, eli marmoria olivat vain raajat ja p\xc3\xa4\xc3\xa4, muun ollessa muuta materiaalia \xe2\x80\x93 luultavasti norsunluuta ja puuta (aivan kuin Feidiaan Ateenan Parthenoniin tekem\xc3\xa4 Pallas Athenen patsas).\n_START_SECTION_\nVaikutus arkkitehtuuriin\n_START_PARAGRAPH_\nMaxentiuksen basilikan arkkitehtuuri, holvattu keskuslaiva ja sit\xc3\xa4 tukevat sivulaivat, oli hyvin kehittynytt\xc3\xa4. Sein\xc3\xa4t (opus latericiumia) olivat rakennuksen valtavaan kokoon n\xc3\xa4hden hyvin hoikkia ja kevyit\xc3\xa4, kiitos j\xc3\xa4m\xc3\xa4k\xc3\xa4n holvirakenteen. Ikkunat ovat h\xc3\xa4mm\xc3\xa4stytt\xc3\xa4v\xc3\xa4n suuria. N\xc3\xa4m\xc3\xa4 rakennepiirteet enteilev\xc3\xa4t jo goottilaisten kirkkojen taivaisiin kohoavia ratkaisuja.'